РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/375-15

19. новембар 2015. године

Б е о г р а д

ЗАПИСНИК

30. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 28. СЕПТЕМБРА 2015. ГОДИНЕ

Седница је почела у 11 часова и 35 минута.

Седницом је председавала Александра Томић, председник Одбора.

Поред председника, седници су присуствовали чланови Одбора: Драгољуб Зиндовић, Драгомир Карић, Владан Милошевић, Радмило Костић, Оливера Пауљескић, Владимир Маринковић и Енис Имамовић.

Седници су присуствовали заменици чланова Одбора: Милош Тошанић (заменик члана Одбора Зорана Пралице), Горан Вукадиновић (заменик члана Одбора Јелене Мијатовић), Ивана Динић (заменик члана Одбора Новице Тончева) и Драган Јовановић (заменик члана Одбора Младена Грујића).

Седници нису присуствовали чланови Одбора: Зоран Пралица, Јелена Мијатовић, Александар Јовичић, Ђорђе Чабаркапа, Новица Тончев, Горан Ћирић, Иван Карић, Младен Грујић и Дејан Чапо.

Седници је присуствовала народни посланик Адриана Анастасов, која није члан Одбора.

Седници су, на позив председника, присуствовали: Стеван Никчевић и Весна Ковач, државни секретари у Министарству трговине, туризма и телекомуникација, Рената Пинџо и Маја Мандрапа Гашић, в.д. помоћници министра трговине, туризма и телекомуникација, Татјана Динкић, шеф Одсека у Министарству трговине, туризма и телекомуникација и Вера Ровчанин Орловић, руководилац Групе у Министарству трговине, туризма и телекомуникација.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о изменама и допунама Закона о туризму, који је поднела Влада (број 332-1994/15 од 5. августа 2015. године);

2. Разматрање Предлога закона о потврђивању амандмана на Статут Светске туристичке организације A/RES/422(XIV), A/RES/511(XVI) и A/RES/512(XVI), који је поднела Влада (број 011-191/15 од 28. јануара 2015. године);

3. Разматрање Предлога закона о потврђивању Споразума између Владе Републике Србије и Владе Републике Македоније о сарадњи у области туризма, који је поднела Влада (број 011-925/15 од 3. априла 2015. године);

4. Разматрање Предлога закона о потврђивању Споразума о економској сарадњи између Владе Републике Србије и Владе Републике Македоније, који је поднела Влада (број 011-1294/15 од 8. маја 2015. године);

5. Разматрање Предлога закона о потврђивању Протокола о изменама и допунама Споразума о слободној трговини између држава ЕФТА и Републике Србије, који је поднела Влада (број 335-1857/15 од 17. јула 2015. године);

6. Разматрање Извештаја о раду Министарства трговине, туризма и телекомуникација за период 01.04.2015. године до 30.06.2015. године (број 02-1974/15 од 31. јула 2015. године).

Пре преласка на рад према утврђеном дневном реду, Одбор је једногласно усвојио записник 29. седнице Одбора.

Прва тачка дневног реда – **Разматрање Предлога закона о изменама и допунама Закона о туризму**

Одбор је размотрио Предлог закона о изменама и допуни Закона о туризму у начелу и поднео Извештај Народној скупштини.

У уводним напоменама, Рената Пинџо, в.д. помоћника министра трговине, туризма и телекомуникација је изнела да је до измена и допуна Закона о туризму дошло, пре свега, на захтев стручне јавности и привредних субјеката. Формирана је радна група са задатком да анализира постојећа законска решења и да на основу различитих предлога унапреди постојећи текст закона. У складу са процедуром, од 26. јануара до 28. фебруара 2015. године, спроведена је јавна расправа о Нацрту закона. Приликом израде закона консултована су удружења Привредне коморе, Удружење туристичких агенција „Јута“, Удружење хотелско-туристичке привреде „Хорес“ и узети су у обзир захтеви локалних туристичких организација и шире академске јавности. У циљу унапређења туризма уводе се законски термини „дестинацијска менаџмент организација“, „дестинацијска менаџмент компанија“ и „професионални организатори конгреса“. Проширен је дијапазон послова туристичких организација. Модернизован је начин пословања локалних туристичких организација. Подзаконским актом биће додатно уређена питања између туроператера, односно организатора путовања и посредника. Законом ће бити уведен представник на дестинацији, којем ће путник моћи да се обрати у случају неке незгоде. Потврда коју је туристичка агенција дужна да достави сваком путнику, садржаће начин активирања гаранције путовања у случају непредвиђених догађаја. Обезбедиће се и додатна регистрација посредника у Агенцији за привредне регистре (АПР). Имајући у виду искуства из предходног периода, важно је унапредити сигурност путника. Додатно су усклађене директиве Европске уније из области туризма и са Законом о заштити потрошача. Кроз предложена решења изашло се у сусрет иницијативи одређених локалних самоуправа за сузбијање сиве екомомије, односно омогућавање локалним самоуправама да у оквиру својих инспекцијских органа врше додатни надзор када је реч о наплати боравишне таксе, из којих финансира рад локалних туристичких организација. Казне ће бити пооштрене, у складу са Законом о прекршајима, како би се постигла ефикаснија наплата.

У дискусији народни посланици су поставили питања, изнели ставове и мишљење и дали предлоге и сугестије. Постављена су следећа питања:

- на који начин ће бити стимулисани туристички радници и власници туристичких агенција, хотела, мотела и хостела;

- зашто није донет нов Закон о туризму, већ се постојећи допуњује обимним изменама у којима је тешко се снаћи;

- шта ће се десити са туристичким агенцијама које већ поседују превозна средства (аутобусе, мини комбије и слично), с обзиром да нов закон неће садржати одредбу која регулише послове транспорта за туристичке агенције;

- на који начин ће бити решена питања гаранција за одштету туриста у случају неиспуњења или делимичног испуњења туристичких аранжмана.

У расправи је изнето да треба предузети мере да се хигијена у туристичким објектима у Србији подигне на виши ниво, док је гостопримивост на највишем нивоу. Изражена је сумња у могућности општина и градова да обезбеде запошљавање инспектора који би обезбедили спровођење казнене политике.

Поводом дискусије, Рената Пинџо, в.д. помоћника министра трговине, туризма и телекомуникација је истакла да већ постоје стимулације у складу са буџетским могућностима. Финансирају се израде планско - пројектне техничке документације, програма развоја туристичких производа, програма развоја студија изводљивости, разних промотивних активности, пројекти заштите природе, животне средине и културне баштине, подстицај изградње туристичке инфраструктуре, угоститељско – спортских, спортско – рекреативних и других пратећих садржаја, унапређење туристичке понуде и интезивирање њеног коришћења. Изнела је да неће постојати проблем разумевања нове верзије закона, а и да ће бити организоване презентације закона у сарадњи са привредним коморама. На захтев великог броја јединица локалне самоуправе дефинисано је да се инспекцијски надзор додели овлашћеном инспектору јединице локалне самоуправе. Послове може обављати и новозапослени туристички радник, што не искључује могућност да послове обавља туристички инспектор, уколико је до сада постојао. Порески инспектори ће моћи да контролишу наплату боравишне таксе. Новим законом ће бити дефинисано подстицање на захтев туристичких агенција и удружења агенција. Отвара се могућност, када се стекну финансијски услови, да се уведу подстицаји за унапређење туристичког промета домаћих и страних туриста на територији Србије. Термин „транспорт“ се користи у законодавству из делокруга рада Министарства грађевинарства, саобраћаја и инфраструктуре, док је термин „трансфер“ у туризму у употреби. Транспорт је посредовање роба и услуга за своје потребе, а не за трећа лица. Прописани су услови под којима ће се синдикалне организације бавити организовањем путовања за своје чланове. До сада су била два случаја осигурања, у случају штете и инсолвентности. Постојала су сва три елемента банкарска гаранција, полиса и депозит. У Србији ће се примењивати оно што постоји у Европи, а то је да се осигура свако појединачно путовање. Подзаконски акт који уређује ову област је у последњој фази израде.

Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о изменама и допуни Закона о туризму у начелу.

У дискусији су учествовали Александра Томић, Драгомир Карић, Драган Јовановић и Рената Пинџо.

За известиоца Одбора на седници Народне скупштине одређена је Александра Томић, председник Одбора.

Друга тачка дневног реда **- Разматрање Предлога закона о потврђивању амандмана на Статут Светске туристичке организације A/RES/422(XIV), A/RES/511(XVI) и A/RES/512(XVI)**

Одбор је размотрио Предлог закона о потврђивању амандмана на Статут Светске туристичке организације A/RES/422(XIV), A/RES/511(XVI) и A/RES/512(XVI)

и поднео Извештај Народној скупштини.

У уводним напоменама, Рената Пинџо, в.д. помоћника министра трговине, туризма и телекомуникација је истакла да је Србија у другом мандату члан Извршног савета Светске туристичке организације УН. Амандмани на Статут Светске туристичке организације се односе, пре свега, на то да земље чланице могу плаћати чланарину у еврима или неким својим валутама.

Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлога закона о потврђивању амандмана на Статут Светске туристичке организације A/RES/422(XIV), A/RES/511(XVI) и A/RES/512(XVI).

За известиоца Одбора на седници Народне скупштине одређена је Александра Томић, председник Одбора.

Трећа тачка дневног реда - **Разматрање Предлога закона о потврђивању Споразума између Владе Републике Србије и Владе Републике Македоније о сарадњи у области туризма**

Одбор је размотрио Предлог закона о потврђивању Споразума између Владе Републике Србије и Владе Републике Македоније о сарадњи у области туризма

и поднео Извештај Народној скупштини.

У уводним напоменама, Рената Пинџо, в.д. помоћника министра трговине, туризма и телекомуникација је истакла да предложени споразум подстиче регионалну сарадњу у области туризма. До сада су закључени споразуми са Босном и Херцеговином, Црном Гором, Румунијом и Бугарском. Македонија је дестинација која има сличну понуду као Србија и имајући у виду значај региона, посебно у наступима на трећим тржиштима или Далеком истоку, сматра да овај вид сарадње представља оквир који ће омогућити привредним субјектима да унапреде своју сарадњу.

Народни посланик Владимир Маринковић је поставио питање да ли је Бриселским споразумом решен проблем путника који долазе преко приштинског аеродрома, посебно из Турске, тако да могу из Приштине директно да наставе пут у остале градове у Србији.

Поводом постављеног питања, Рената Пинџо, в.д. помоћника министра трговине, туризма и телекомуникација је истакла да није сигурна да у овом тренутку постоји адекватно решење за проток људи, али да се нада да ће споразуми као Бриселски споразум допринети превазилажењу овог проблема.

Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Македоније о сарадњи у области туризма.

У дискусији су учествовали Владимир Маринковић и Рената Пинџо.

За известиоца Одбора на седници Народне скупштине одређена је Александра Томић, председник Одбора.

Четврта тачка дневног реда - **Разматрање Предлога закона о потврђивању Споразума о економској сарадњи између Владе Републике Србије и Владе Републике Македоније**

Одбор је размотрио Предлог закона о потврђивању Споразума о економској сарадњи између Владе Републике Србије и Владе Републике Македоније и поднео Извештај Народној скупштини.

У уводном излагању, Маја Мандрапа Гашић, в.д. помоћника министра трговине, туризма и телекомуникација је изнела да се разлози за закључивање овог споразума односе на обезбеђивање континуитета на плану институционалног регулисања билатералне трговинско-економске сарадње и чињенице да је предходни споразум престао да важи у јануару 2013. године. Најважнији елементи самог споразума су активности које ће се заједнички предузимати у областима од обостраног интереса, а које су овим споразумом дефинисане. Прецизиране су мере које ће обе стране спроводити у циљу унапређења и проширења економске сарадње. Предвиђено је оснивање мешовите комисије за економску сарадњу, која је већ познати механизам за праћење реализације овог споразума. Рок важења је предвиђен на три године са клаузулама аутоматског продужавања. Споразум неће утицати на обавезе и права две земље, које произилазе из до сада потписаних међународних уговора, нити из њиховог чланства у међународним организацијама.

Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума о економској сарадњи између Владе Републике Србије и Владе Републике Македоније.

За известиоца Одбора на седници Народне скупштине одређена је Александра Томић, председник Одбора.

Пета тачка дневног реда - **Разматрање Предлога закона о потврђивању Протокола о изменама и допунама Споразума о слободној трговини између држава ЕФТА и Републике Србије**

Одбор је размотрио Предлог закона о потврђивању Протокола о изменама и допунама Споразума о слободној трговини између држава ЕФТА и Републике Србије и поднео Извештај Народној скупштини.

У уводним напоменама, Татјана Динкић, шеф Одсека у Министарству трговине, туризма и телекомуникација је изнела да је Протокол о изменама и допунама Споразума о слободној трговини између држава ЕФТА (Швајцарска, Норвешка, Луксембург и Исланд) и Републике Србије потписан 20. марта 2015. године. Сарадња Србије са ЕФТА државама је од изузетне важности, јер представља један од предуслова за процес приступања Европској унији. Споразум подразумева увођење нових и модернизацију постојећих одредби, посебно које се односе на заштиту животне средине и стандарда везаних за рад, на начин да поменуте одредбе представљају конкурентну предност у привлачењу страних инвеститора. Споразум ће ступити на снагу првог дана трећег месеца након размене ратификационих инструмената.

Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Протокола о изменама и допунама Споразума о слободној трговини између држава ЕФТА и Републике Србије.

За известиоца Одбора на седници Народне скупштине одређена је Александра Томић, председник Одбора.

Шеста тачка дневног реда - **Разматрање Извештаја о раду Министарства трговине, туризма и телекомуникација за период 01.04.2015. године до 30.06.2015. године**

Одбор је размотрио Извештај о раду Министарства трговине, туризма и телекомуникација за период 01.04.2015. године до 30.06.2015. године и поднео Извештај Народној скупштини.

У уводном излагању, Стеван Никчевић, државни секретар у Министарству трговине, туризма и телекомуникација је изнео да су се у извештајном периоду одвијале интензивне активности у вези економске сарадње са иностранством, не само кроз рад мешовитих комитета и остварене састанке, већ и кроз доношење одређених заштитних мера које су заједно уведене у координацији са другим министарствима, као што је Министарство пољопривреде и заштите животне средине, а у циљу решавања поремећаја који су се дешавали у пласману појединих пољопривредних производа (сир, маслац и други) на нашем тржишту. Одржана су заседања мешовитих комитета за трговинско-економску сарадњу са четири земље, прво заседање са Републиком Албанијом, друго заседање са Бугарском, шесто са Словенијом и седмо са Швајцарском. Озбиљан проблем уочен је код извоза фармацеутских производа „Галенике“ и „Хемофарма“ у Албанију. Усвајањем новог закона о промету лекова у Албанији блокиран је извоз поменутих произвођача. Добијено је обећање да ће овај проблем бити решен усвајањем новог закона на скупштинском заседању у Албанији 10. октобра ове године, тако да ће извозници лекова у Албанију моћи да се пријаве најкасније до 31. октобра 2015. године, како би овај извозни сектор имао тенденцију раста. Одржани су састанци са замеником министра иностраних послова Казахстана, амбасадорима Кине и Катара и министром економије Бугарске. Отпочела је значајна активност на промоцији српске привреде и њених потенцијала на Светској изложби „EXPO Milano 2015“ у Милану 1. маја 2015. године. Тема ове манифестације је „Нахранимо планету, енергија за живот“ и представљено је преко 50 српских компанија. Припремљене су активности за трилатерални састанак Србија-Румунија-Бугарска. Одржани су састанци за поспешивање сарадње са Бангладешом, Индијом и Сенегалом. Завршена је инвестиција турске компаније „Џинси“, која је запослила 150 радника у Крупњу. Усвојен је Годишњи извештај о реализацији послова увоза и извоза наоружања и војне опреме. У Бриселу су одржане консултације са представницима Европске комисије, који су изразили забринутост поводом заштитних мера које су уведене у намери да се отклоне поремећаји на тржишту, због повећаног увоза појединих пољопривредних производа. На позив Делегације Европске уније у Београду, 28. маја 2015. године одржан је састанак у Београду са представницима Европске уније и економским саветницима земаља Европске уније, где су представљене смернице трговинске политике Србије и резултати у процесу приступања Европској унији у оквиру поглавља 30 – Економски односи са иностранством. Формиран је у оквиру Канцеларије за Косово и Метохију, Акциони тим за трговину и услуге, који функционише од 2. априла 2015. године. Одржан је састанак са представницима Босне и Херцеговине која је мењала акцизе на увоз пива, чиме су погођени наши произвођачи пива. У оквиру активности земаља ЦЕФТА одржан је састанак заједничке радне групе и Инвестиционог комитета за југоисточну Европу у Сарајеву. Да би Србија приступила Светској трговинској организацији, неопходно је изменити Закон о генетски модификованим организмима (ГМО) и Закон о акцизама, који треба да буде усаглашен са европским стандардима и да обезбеди недискриминаторно обрачунавање акциза на алкохолна пића, као и Закон о ауторским и сродним правима.

Весна Ковач, државни секретар у Министарству трговине, туризма и телекомуникација информисала је присутне о делу извештаја који се односи на област унутрашње трговине. Истакла је да је припремљен Нацрт закона о оглашавању, који је дорађен и послат Европској комисији. Формирана је радна група за израду Правилника о садржини, облику и начину вођења и месту чувања евиденције промета. Обавеза Републике Србије у поступку приступних преговора је транспоновање Директиве о услугама 2006/123/ЕЗ, што подразумева анализу секторских прописа који регулишу услуге. Министарство је у сарадњи са Привредним прегледом и Привредном комором Србије реализовало Акцију „Најбоље из Србије 2014“. Свечана додела награда за најбоље брендове је одржана у јуну 2015. године. На основу Закона о посредовању у промету и закупу непокретности окончан је други испитни рок за посреднике, а уверење о положеном стручном испиту стекло је 753 кандидата. По основу уплаћених такси за полагање испита, остварен је буџетски приход у износу од око 29 милиона динара. У функцији је Регистар посредника на званичној интернет страници министарства, који омогућава свим корисницима интернета да утврде да ли посредник ради у складу са законом и која лица имају положени стручни испит. У овом тренутку уписано је 460 привредних субјеката, који се баве посредовањем промета и закупа непокретности. У периоду од априла до јуна 2015. године инфлација је износила 0,7% што је двоструко нижи интезитет него у предходном тромесечју. Највећи утицај су имале цене рекреације и културе, транспорта, алкохолних пића и дувана, које су натпросечно повећане. Раст цена већи од просечног евидентиран је код намештаја, покућства и текућег одржавања. Снижење цена је остварено у групи стана, воде, електричне енергије, гаса и других горива. Инфлација је у првој половини ове године износила 2,1% (јун ове према децембру претходне године), док је међугодишњи раст 1,9% (јун ове према јуну претходне године). Заштита потрошача се одвија у складу са Законом о заштити потрошача и Стратегијом заштите потрошача, а припремљен је Правилник о раду тела за вансудско решавање потрошачких спорова. У циљу спровођења планираних мера Владе, настављене су активности у борби против сиве економије, организовањем самосталних или координираних контрола у високо ризичним областима трговине, како у погледу законитости и начина обављања трговине, тако и у погледу робе која је предмет трговања. Имајући у виду резултате предходних контрола, идентификоване су области, делатности и производи који ће се контролисати. То су резани дуван, цигарете и дувански производи, обућа, оптичке и наочаре за сунце и роба широке потрошње у продаји на пијацама и јавним површинама, као и ортопедска помагала. Резултати ових контрола показују да је неопходно вршити континуиране контроле промета резаног дувана и дуванских производа, као и да регистровани привредни субјекти прометују робу без исправа у набавци, односно сивој зони. Реализоване су контроле које су имале за циљ равномерно снабдевање становништва основном врстом хлеба. Тржишна инспекција је усвојила 25 захтева за заштиту права интелектуалне својине. Извршена је контрола примене Уредбе о маркирању горива, која је обухватала 354 енергетска објекта у којима је узет 1141 узорак и утврђено да је у 18 узорака индикована смањена концентрација маркера. У склопу активности тржишне инспекције у области примене техничких прописа извршене су контроле усаглашености непрехрамбених производа са прописаним техничким захтевима. У оквиру пројекта ИПА 2010 „Јачање система тржишног надзора у Србији за непрехрамбене и прехрамбене производе“, у току је имплементација софтвера „Систем управљања информацијама у области тржишног надзора и НЕПРО плус“. У оквиру Твининг пројекта ИПА 2011 - Спровођење права интелектуалне својине, који се имплементира у партнерству са администрацијама чланица Европске уније, завршен је Софтвер за заштиту права интелектуалне својине (ИНЕС плус).

Рената Пинџо, в.д. помоћника министра трговине, туризма и телекомуникација информисала је присутне о делу извештаја који се односи на област туризма. Истакла је да је Влада Републике Србије усвојила закључке о сарадњи у области туризма са Белорусијом и Албанијом. Окончани су усмени и практични испити за туристичке водиче и туристичке пратиоце. 132 кандидата су положила испит за туристичког водича, а 103 за туристичког пратиоца. Имајући у виду да је у другом тромесечју почела примена Уредбе за интезивирање коришћења туристичке понуде путем ваучера, чија је вредност 5.000 динара, рокови за пријављивање грађана су продужени до 15. октобра 2015. године. Истовремено се спроводи поступак рефундације ваучера за 244 угоститељска објекта, који су се добровољно пријавили да учествују у овој активности. У овом тренутку је око 13.000 грађана који су резервисали или остварили око 75.000 ноћења. Што се тиче структуре, око 61% заинтересованих грађана за ваучере су пензионери, око 28% су запослена лица чија примања не прелазе износ од 60.000 динара и око 10% незапослених лица. Остало су ратни војни инвалиди и лица са посебним потребама. На предлог Владе, Београд, Крагујевац, Нови Сад и Ниш су изузети из туристичке понуде за коришћење ваучера, како би се оставио простор за туристичку тражњу у другим деловима Србије. Управо су ова четири града била највећи извор тражње, односно највише грађана се пријавило за коришћење ваучера из тих градова. Статистички подаци показују да су угоститељи из Пролом Бање у августу имали 29% више туристичког промета у односу на исти период прошле године. За септембар месец до данашњег дана имају 30% више долазака, односно 60% више ноћења. Угоститељско предузеће „Фонтана“ из Врњачке Бање у августу бележи пораст 38% у односу на исти период предходне године. У Соко Бањи је најтраженији објекат била Специјална болница, која је забележила раст од 10%, Луковска Бања – 25%, Бели Бор на Тари – 25%, а већина гостију су била они који су добили ваучер.

Сагласно члану 229. Пословника Народне скупштине, Одбор за привреду, регионални развој, трговину, туризам и енергетику размотрио је Извештај о раду Министарства трговине, туризма и телекомуникација за период 01.04.2015. године до 30.06.2015. године и одлучио једногласно да га прихвати..

Седница је закључена у 13 часова и 20 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |